Malus

***Malus*** je rod sa oko 30 do 55 vrsta malih listopadnih drveća ili grmova iz porodice *Rosaceae*, uključujući i dobro poznatu i "pripitomljenu" domaću **jabuku** (*M. domestica*). Druge vrste ovog roda općenito su poznate kao *divlje jabuke*. Ovaj rod uglavnom raste u umjerenim zonama sjeverne hemisfere.

## Opis 
Drvo jabuke obično dosegne punu visinu od 4 do 12 m, sa grmovitom i gustom krošnjom. Listovi su obično dugi 3 do 10&nbsp;cm, naizmjenični i jednostavni, sa neznatno nazubljenom ivicom. Cvjetovi su skupljeni u cvasti, svaki sa pet latica, obično bijelih, mada postoje i crvene i ružičaste vrste. Cvjetovi su *dvospolni*, tj. svaki cvijet na svakoj jedinci ima i muške i ženske dijelove, obično sa crvenim prašnicima koji obilno daju polen te polu-inferiorne tučke. Cvjetanje se dešava u proljeće nakon 50 do 80 akumuliranih temperaturnih suma (GDD) (što dosta varira u zavisnosti od podvrste i sorte).

Jabukama je potrebno međusobno oprašivanje između jedinki pomoći insekata (obično pčela, koje neometano posjećuju cvjetove tražeći nektar i polen). Cvjetovi ne mogu oprašiti sami sebe (uz izuzetak nekoliko posebno uzgojenih sorti), a samooprašivanje je nemoguće, tj. oprašivanje pomoću insekata je nezamjenjivo. Nekoliko vrsta iz ovog roda, uključujući i domaću jabuku, može se slobodno ukrštati. Jabuke koriste za hranu larve mnogih vrsta iz reda *Lepidoptera*.

Plod je ovalnog, loptastog oblika, različitih veličina od 1 do 4&nbsp;cm u promjeru kod većine divljih vrsta, do 6&nbsp;cm kod vrste *M. sylvestris sieversii*, do 8&nbsp;cm kod većine domaćih jabuka (*M. domestica*), a čak i veći kod određenih kultiviranih domaćih jabuka. U središtu ploda nalazi se pet karpela, smještenih u obliku zvijezde sa po jednom ili dvije sjemenke u svakom.

## Uzgoj 
Divlje jabuke su popularne kao ukrasna drveća, koje daju lijepe cvijetove u proljeće i plodove živih boja u jesen. Plodovi se mogu dosta dugo čuvati tokom zime. Odabrani su i mnoge hibridne sorte, među kojima su naprimjer sorte *Everest* i *Crveni sentinel*  dobile nagradu za *vrtne zasluge* Kraljevskog hortikulturnog društva. Drugi varijeteti su obrađeni pod imenima svojih vrsta.

Neke vrste divljih jabuka koriste se kao osnova za kalemljenje domaćih jabuka, kojima daju i određene željene osobine. Naprimjer, stablo varijeteta vrste *M. baccata*, poznate i kao sibirska divlja jabuka koriste se za dobijanje dodatne otpornosti na hladnoću za sorte domaće jabuke u hladnim sjevernim područjima.

## Vrste 
* *Malus angustifolia* – Južna divlja jabuka
* *Malus asiatica* – Kineska srebrenolisna divlja jabuka
* *Malus baccata* – Sibirska divlja jabuka
* *Malus brevipes* – Grmolika jabuka
* *Malus coronaria* – Slatka divlja jabuka
* *Malus domestica* – Domaća jabuka
* *Malus doumeri* – Tajvanska divlja jabuka
* *Malus florentina* – Firentinska divlja jabuka
* *Malus floribunda* – Japanska divlja jabuka
* *Malus fusca* – Pacifička divlja jabuka
* *Malus glabrata* – Biltmoreova divlja jabuka
* *Malus glaucescens* – Dunbarska divlja jabuka
* *Malus halliana* – Hallova patuljasta jabuka
* *Malus honanensis*
* *Malus hopa* – Cvijetna divlja jabuka
* *Malus hupehensis* – Čajna divlja jabuka
* *Malus ioensis* – Prerijska divlja jabuka
* *Malus kansuensis*
* *Malus × micromalus* – Patuljasta divlja jabuka
* *Malus prattii* – Prattova divlja jabuka
* *Malus prunifolia* – Šljivolisna divlja jabuka, kineska divlja jabuka
* *Malus pumila* – podivljala *M. domestica*?
* *Malus rockii* – rasprostranjena u Kini i Butanu
* *Malus sargentii* – Sargentova divlja jabuka
* *Malus sieboldii* – Sieboldova divlja jabuka
* *Malus sieversii* – Azijska divlja jabuka
* *Malus sikkimensis* – Sikimska divlja jabuka
* *Malus spectabilis* – Azijska divlja jabuka
* *Malus sublobata* – Žuta jesenja divlja jabuka
* *Malus sylvestris* – Evropska divlja jabuka
* *Malus toringoides* – endemska vrsta iz Kine
* *Malus transitoria* – rasprostranjena u Kini
* *Malus trilobata* – Libanska divlja jabuka
* *Malus tschonoskii* – Čonosuki jabuka, raste u Japanu
* *Malus yunnanensis* – Junanska divlja jabuka

## Potpodjela
Postoji oko 42 do 55 vrsta i prirodnih hibrida s oko 25 iz Kine, od kojih je 15 endemskih vrsta. Rod *Malus* podijeljen je u osam odjeljaka (šest s dva dodana u 2006. i 2008. godini)

## Reference 
Kategorija:Malus